Man by vakansieoord doodgeskietFoto bloot ter illustrasie. (Foto: ATKV-Buffelspoort) ŉ Man is in die vroeë oggendure by die ATKV-Buffelspoort buite Rustenburg, waar hy glo vakansie gehou het, doodgeskiet. Reinard du Plessis, bemarkingsbestuurder van die ATKV, het Donderdag aan Maroela Media bevestig dat die voorval wel vanoggend plaasgevind het, maar kon nie uitbrei oor die besonderhede van die voorval nie. “Ons kan nog nie kommentaar lewer op wat presies tot die voorval gelei het nie, maar die polisie is wel besig om die saak te ondersoek,” sê hy. Die oord wag nog op die polisie se forensiese ondersoekers om die toneel te fynkam voordat enige besonderhede aan die publiek bekend gemaak kan word. Dit is ook nog nie duidelik of ŉ verdagte in verband met die voorval al vasgetrek is nie. Volgens Du Plessis is die ATKV se hooffokus nou om die nodige ondersteuning aan die familie van die oorledene te bied. “Ons fokus daarop om die gesin en personeel by die oord by te staan want uiteraard is baie mense as gevolg van die voorval getraumatiseer.” Hoewel die ATKV-Buffelspoort in hierdie stadium steeds oop is vir besoekers, sê Du Plessis dat die ATKV ná afloop van die polisie se ondersoek hierdie besluit kan heroorweeg. “Die oord bly oop tot verdere kennisgewing. Afhangende wat die polisie se ondersoek oplewer, sal ons dit van daar af verder hanteer.” Maroela Media het navraag aan die polisie gestuur, maar dié is nog besig om die verloop van gebeure uit te pluis.